Direktiva Komisije 1999/54/ES

z dne 26. maja 1999

o spremembi Direktive Sveta 66/402/EGS o trženju semena žit

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 66/402/EGS z dne 14. junija 1966 o trženju semena žit [1], kakor je bila nazadnje spremenjena z Direktivo 1999/8/ES [2], in zlasti členov 2(1b) in 21b Direktive,

(1) ker zgoraj navedena direktiva predvideva vključitev hibridov samooprašne tritikale v svoje področje uporabe in daje pristojnosti Komisiji za sprejem potrebnih sprememb opredelitev pojmov v členu 2(1) navedene direktive; ker je treba zaradi povečanega pomena v Skupnosti hibride samooprašne tritikale vključiti v področje uporabe Direktive in zato sprejeti spremembe opredelitve pojmov "osnovno seme" in "certificirano seme";

(2) ker zgoraj navedena direktiva ne vzpostavlja pogojev, ki jih mora izpolnjevati semenski posevek in seme hibridov Avena sativa, Hordeum vulgare, Oryza sativa, Triticum aestivum, Triticum durum, Triticum spelta in samooprašne Triticosecale, ker se taki pogoji lahko vzpostavijo in se Prilogi I in II k Direktivi 66/402/EGS lahko ustrezno spremenita; ker je zaradi povečanega pomena zgoraj omenjenih hibridov v Skupnosti treba določiti pogoje, ki jih mora izpolnjevati posevek in seme, zlasti če je seme pridobljeno z uporabo kemijskega sredstva za hibridizacijo;

(3) ker so ukrepi, določeni v tej direktivi, skladni z mnenjem Stalnega odbora za seme in razmnoževalni material za poljedelstvo, vrtnarstvo in gozdarstvo

SPREJELA NASLEDNJO DIREKTIVO:

Člen 1

Direktiva 66/402/EGS se spremeni kot sledi:

1. v členu 2(1)Ca, se uvodni stavek nadomesti z:

"Osnovno seme (hibridi navadnega ovsa, navadnega ječmena, riža, rži, navadne pšenice, trde pšenice, sevke in samooprašne tritikale)";

2. v členu 2(1)E, se uvodni stavek nadomesti z:

"Certificirano seme (kanarska čužka, razen hibridov, rž, navadni sirek, sudanski sirek, koruza in hibridi navadnega ovsa, navadnega ječmena, riža, navadne pšenice, trde pšenice, sevke in samooprašne tritikale): seme";

3. v točki 3 Priloge I se prvi in drugi stavek nadomestita z naslednjim:

"Posevek mora imeti zadostno sortno pristnost in sortno čistost ali, v primeru posevka samooplodne linije, zadostno pristnost in čistost glede svojih lastnosti. Za pridelavo semena hibridnih sort se uporabljajo zgoraj navedene določbe tudi za lastnosti dednih komponent, vključno z moško sterilnostjo in obnovo fertilnosti";

4. Prilogi I se doda naslednja točka 3b:

"3b. Posevek za pridelavo certificiranega semena hibridov navadnega ovsa, navadnega ječmena, riža, navadne pšenice, trde pšenice, sevke in samooprašne tritikale

(a) Posevek mora izpolnjevati naslednje standarde glede oddaljenosti od sosednjih virov cvetnega prahu, ki bi lahko povzročili nezaželeno tujo oprašitev:

- najmanjša razdalja ženske starševske komponente je 25 m od katere koli druge sorte iste vrste, razen od posevka moške starševske komponente,

- ta razdalja se lahko zanemari, če obstaja zadostna zaščita pred kakršnim koli nezaželenim tujim opraševanjem.

(b) Posevek mora imeti zadostno pristnost in čistost glede na lastnosti komponent.

Če je seme pridelano z uporabo kemijskega sredstva za hibridizacijo, mora posevek izpolnjevati naslednje standarde ali druge pogoje:

(i) najmanjša sortna čistost vsake komponente je:

- navadni oves, navadni ječmen, riž, navadna pšenica, trda pšenica in sevka: 99,7 %,

- samooprašna tritikala: 99,0 %;

(ii) najmanjša stopnja hibridizacije mora biti 95 %. Odstotek hibridnosti se oceni v skladu z obstoječimi mednarodnimi metodami, v kolikor take metode obstajajo. Če se delež hibridnosti določi med testiranjem semena pred potrjevanjem, ugotavljanje deleža hibridnosti med poljskim pregledom ni potrebno.";

5. v točki 1 Priloge II se prvi in drugi stavek nadomestita z naslednjim:

"Seme mora imeti zadostno sortno pristnost in sortno čistost ali, v primeru semena samooplodne linije, zadostno pristnost in čistost glede na svoje lastnosti. Za seme hibridnih sort se uporabljajo zgoraj navedene določbe tudi za lastnosti komponent.";

6. v naslovu Oddelka 1.Aa Priloge II se za "Triticosecale" doda "razen hibridov";

7. Oddelku l.Aa Priloge II se doda naslednji oddelek:

"Ab. Hibridi navadnega ovsa, navadnega ječmena, riža, navadne pšenice, trde pšenice, sevke in samooprašne tritikale.

Najmanjša sortna čistost semena kategorije "certificirano seme" je 90 %. Preverja se v uradni naknadni kontroli na ustreznem deležu vzorcev."

Člen 2

1. Države članice najpozneje do 1. julija 2000 sprejmejo zakone in druge predpise, potrebne za uskladitev s to direktivo. O tem takoj obvestijo Komisijo.

2. Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

3. Države članice Komisiji sporočijo besedilo temeljnih določb nacionalne zakonodaje, sprejetih na področju, ki ga ureja ta direktiva.

Člen 3

Ta direktiva začne veljati dvajseti dan po objavi v Uradnem listu Evropskih skupnosti.

V Bruslju, 26. maja 1999

Za Komisijo

Franz Fischler

Član Komisije

[1] UL 125, 11.7.1966, str. 2309/66.

[2] UL L 50, 26.2.1999, str. 26.

--------------------------------------------------